Nuwe president vir Mali ná staatsgreepSoldate gedurende die staatsgreep in Bamako, Mali. (AP Photo) Mali se voormalige minister van verdediging is aangewys as president van dié land in Wes-Afrika. Dít volg net meer as ’n maand nadat Ibrahim Boubacar Keita as president van Mali bedank het nadat hy as deel van ŉ staatsgreep deur soldate by ŉ militêre basis in dié land aangehou is. Bah N’Daou, ’n afgetrede militêre offisier, sal Mali vir die volgende 18 maande as tussentydse president lei totdat verkiesings in 2022 gehou word. N’Daou se aanstelling is Maandag aangekondig deur kol. Assimi Goïta wat as visepresident van Mali sal dien. Goïta is die leier van die National Committee for the Salvation of the People (CNSP) wat die voormalige Malinese president in Augustus omvergewerp het. kol. Assimi Goïta, leier van van die National Committee for the Salvation of the People en Mali se nuwe visepresident. (Foto: ORTM TV via AP) Maroela Media het vroeër berig kol. Ismael Wague, adjunkpersoneelhoof van die lugmag in Mali, het verlede maand gesê ’n militêre staatsgreep was nodig omdat Keita se regering Mali in “chaos, anargie en onsekerheid” gedompel het. Die VSA het kort daarna sy militêre hulp aan Mali opgeskort, terwyl pres. Cyril Ramaphosa as voorsitter van die Afrika-unie die staatsgreep veroordeel het. Ramaphosa het ook die internasionale gemeenskap versoek om die militêr-geleide ongrondwetlike regeringsverandering te verwerp en die inwoners van Mali te help om terug te keer na ’n burgerlike en demokratiese regering. N’Daou en Goïta sal na verwagting Vrydag as president en visepresident ingehuldig word